ПРОГРАМ ДОДЕЛЕ БЕСПОВРАТНИХ СРЕДСТАВА ЗА ОРГАНИЗОВАЊЕ МАНИФЕСТАЦИЈЕ ПОД НАЗИВОМ „МИХОЉСКИ СУСРЕТИ СЕЛАˮ ЗА 2025. ГОДИНУ

I. ПРЕДМЕТ ПРОГРАМА

Програмом доделе бесповратних средстава за организовање манифестације под називом „Михољски сусрети селаˮ за 2025. годину (у даљем тексту: Програм) утврђује се циљ програма, подносилац пријаве на јавни конкурс, финансијски оквир, намена средстава, начин објављивања јавног конкурса, услови за конкурисање, неопходна документација, начин достављања пријава, критеријуми за доделу бесповратних средстава, комисија за оцену и контролу реализације пројекта, закључење уговора и праћење реализације Програма.

Средства намењена за реализацију овог програма Министарства за бригу о селу (у даљем тексту: Министарство) обезбеђенa су чланом 8. Закона о буџету Републике Србије за 2025. годину („Службени гласник РС”, број 94/24) у оквиру Раздела 35 – Министарство за бригу о селу; Програм 0110 – Планирање и спровођење политике развоја села, Функција 110 – Извршни и законодавни органи, финансијски и фискални послови и спољни послови; Програмска активност 0004 – Подршка организовању манифестација у селима Републике Србије; Економска класификација 463 – Трансфери осталим нивоима власти, у укупном износу од 63.770.000,00 динара.

Програм једнодневне или вишедневне манифестације под називом „Михољски сусрети селаˮ обухвата активности у којима учествује становништво села са територије једне јединице локалне самоуправе. Активности могу бити из области драмских уметности, књижевности, литерарних вештина и других уметности (такмичења у певању, рецитовању, глуми, сликању, итд.), одржавања спортских такмичења, промовисања очувања и унапређења старих заната и културно - уметничке баштине, израде уметнина и предмета домаће радиности, као и остале активности у којима становници села могу показати своја знања и вештине и у њима се такмичити.

Место одржавања манифестације под називом „Михољски сусрети селаˮ може бити у свим насељеним местима - селима на територији Републике Србије, изван градских, општинских седишта и приградских насеља, а које одреди подносилац пријаве приликом конкурисања.

Манифестација треба да буде осмишљена и реализована као засебна манифестација и да носи назив „Михољски сусрети селаˮ.

Период одржавања манифестације у 2025. години биће прецизиран у тексту јавног конкурса.

II. ЦИЉ ПРОГРАМА

Циљ Програма је обогаћење друштвеног и спортског живота становника у селима и неговање традиционалног начина живота и културно - историјског наслеђа.

III. ПОДНОСИЛАЦ ПРИЈАВЕ НА ЈАВНИ КОНКУРС

Подносилац пријаве на јавни конкурс је јединица локалне самоуправе. Свака јединица локалне самоуправе може конкурисати само једном приjавом.

IV. ФИНАНСИЈСКИ ОКВИР

Максимални износ бесповратних средстава предвиђен за финансирање манифестације под називом „Михољски сусрети селаˮ износи 500.000,00 динара.

Додељена бесповратна средства ће бити пренета јединици локалне самоуправе на подрачун за текуће наменске трансфере у ужем смислу, од Републике ка нижем нивоу власти.

Додељени износ бесповратних средстава сматра се коначним додељеним износом за намену предвиђену Програмом. Министарство не преузима обавезу финансирања додатних трошкова. Уколико настану додатни трошкови у вези са реализацијом пројекта, потребна додатна средства мора обезбедити јединица локалне самоуправе.

Бесповратна средства ће се додељивати до утрошка средстава намењених за реализацију Програма.

V. НАМЕНА СРЕДСТАВА

Бесповратна средства намењена су за финансирање организовања и промоције манифестације под називом „Михољски сусрети селаˮ.

Бесповратна средства намењена су за финансирање следећих трошкова:

1. закупа простора, бине, озвучења, осветљења и штандова;
2. дизајна и штампе промотивног материјала, диплома и захвалница;
3. набавке медаља и пехара;
4. превоза учесника манифестације до места одржавања манифестације;
5. хонорара комисије, судија и водитеља програма;
6. набавка спортских реквизита за одржавање манифестације;
7. набавка ситног потрошног материјала неопходног за организовање манифестације.

Бесповратна средства нису намењена за финансирање следећих трошкова:

1. хране, пића и осталих угоститељских услуга;
2. хонорара музичких група и извођача;
3. набавке пратећег потрошног материјала и опреме (кухињска опрема, столице, столови, клупе и сл);
4. осталих трошкова који нису наведени ставу 2. ове главе.

VI. НАЧИН ОБЈАВЉИВАЊА ЈАВНОГ КОНКУРСА

Министарство ће, након ступања на снагу ове уредбе, расписати јавни конкурс. Јавни конкурс ће бити објављен на српском језику на интернет страници Министарства www.mbs.gov.rs. Рок за подношење пријава биће наведен у тексту jавног конкурса.

VII. УСЛОВИ ЗА КОНКУРИСАЊЕ

Право учешћа на јавном конкурсу има подносилац пријаве који испуњава све следеће услове:

1) да је поднео електронски попуњен образац и прилог обрасца пријаве са документацијом предвиђеном Програмом (образац пријаве и прилог обрасца се преузимају на званичној интернет страници Министарства www.mbs.gov.rs);

2) да је садржина програма манифестације под називом „Михољски сусрети селаˮ којим подносилац пријаве конкурише у складу са циљем предвиђеним Програмом;

3) да програм манифестације под називом „Михољски сусрети селаˮ којим подносилац пријаве конкурише садржи следеће елементе:

- детаљан опис свих активности које ће се спроводити на манифестацији са местом, датумом и сатницом дешавања,

- спецификацију свих трошкова за чије финансирање подносилац пријаве конкурише, са пратећим предрачунима;

4) да рачун подносиоца пријаве није у блокади почевши од 1. јануара 2025. године.

VIII. НЕОПХОДНА ДОКУМЕНТАЦИЈА

Испуњеност свих услова за учешће на јавном конкурсу доказује се следећом документацијом:

1) електронски попуњен образац пријаве и прилог обрасца пријаве, у коме ће бити изложен програм манифестације са детаљно описаном садржином и током манифестације;

2) детаљна спецификација трошкова за намену за коју подносилац пријаве конкурише, са предрачунима добављача, моделима уговора за хонораре комисије, судија и водитеља програма и моделима уговора о закупу;

3) изјава о суфинансирању (уколико подносилац пријаве учествује у суфинансирању манифестације сопственим средствима, без предрачуна).

Министарство ће по службеној дужности утврдити, увидом на интернет страницу Народне банке Србије, да ли јединица локалне самоуправе има рачун који није у блокади почевши oд 1. јануара 2025. године.

У случају да је пријава непотпуна у погледу потребне документације, подносилац пријаве ће бити обавештен да у року од осам дана од дана пријема обавештења, допуни пријаву и то слањем обавештења о допуни пријаве на електронску адресу која је назначена у обрасцу пријаве. Подносилац пријаве је у обавези да у обрасцу пријаве наведе електронску адресу за пријем обавештења о пријави и да одреди лице у оквиру јединице локалне самоуправе које ће бити задужено за све информације поводом пријаве на јавни конкурс.

Ако подносилац пријаве у року из става 3. овог члана не поступи по обавештењу о допуни пријаве, пријава се одбацује.

Конкурсна документација се не враћа.

IX. НАЧИН ДОСТАВЉАЊА ПРИЈАВА

Прецизно и тачно попуњена пријава и пратећа документација шаљу се препорученом пошиљком на адресу Министарства за бригу о селу, Булевар Михајла Пупина 2а, 11070 Нови Београд или се достављају предајом на писарницу на тој адреси.

Пријаве се шаљу у затвореној и запечаћеној коверти са назнаком „Пријава на конкурс „Михољски сусрети селаˮ - НЕ ОТВАРАТИ”, са пуним називом и адресом пошиљаоца на полеђини коверте.

Пријаве које нису поднете на начин из ст. 1. и 2. ове главе неће се разматрати.

X. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА

Комисија за оцену и контролу реализације пројекта (у даљем тексту: Комисија), коју решењем образује министар за бригу о селу (у даљем тексту: министар), оцењује пријаве на основу следећих критеријума који се бодују:

1) број села која учествују у одржавању манифестације изражен у процентима у односу на укупан број села на територији јединице локалне самоуправе (25 бодова);

2) степен развијености јединице локалне самоуправе у складу са прописима којима се уређује регионални развој (20 бодова);

3) значај манифестације за јединицу локалне самоуправе (20 бодова);

4) квалитет и концепт садржаја програма манифестације са којим подносилац пријаве конкурише као и његова усклађеност са циљевима предвиђеним Програмом (20 бодова);

5) планирани број посетилаца манифестације (десет бодова);

6) финансијско учешће јединице локалне самоуправе (пет бодова).

Уколико пријаве имају исти број бодова, предност ће имати пријава која је раније предата пошти, курирској служби или писарници Министарства.

XI. КОМИСИЈА ЗА ОЦЕНУ И КОНТРОЛУ РЕАЛИЗАЦИЈЕ ПРОЈЕКТА

Комисија разматра пријаве, проверава формалну исправност докумената, утврђује испуњеност услова за учешће на јавном конкурсу, оцењује пријаве бодовањем на основу критеријума утврђеним у глави X. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА и на основу тога формира предлог ранг листе. На основу предлога ранг листе, Комисија подноси министру предлог одлуке о додели бесповратних средстава. Коначну одлуку о додели бесповратних средстава доноси министар решењем.

Комисија може извршити додатну проверу поднете документације и тражити додатне информације, али само од подносиоца пријаве која је формално исправна.

Након спроведеног Програма Комисија разматра и прихвата извештаје о реализацији пројекта, које достављају јединице локалне самоуправе, у складу са главом XIII. ПРАЋЕЊЕ РЕАЛИЗАЦИЈЕ ПРОГРАМА овог програма.

XII. ЗАКЉУЧЕЊЕ УГОВОРА

Међусобна права, обавезе и одговорности у вези са коришћењем бесповратних средстава уређују се уговором који закључују Министарство и јединица локалне самоуправе.

Уколико јединица локалне самоуправе нe приступи закључењу уговора из става 1. ове главе, поништава се решење о додели бесповратних средстава.

Јединице локалне самоуправе су у обавези да одрже манифестацију „Михољски сусрети селаˮ у року предвиђеном уговором из става 1. ове главе.

У случају новонасталих околности које отежавају или онемогућавају одржавање манифестације „Михољски сусрети селаˮ у року предвиђеном уговором из става 1. ове главе јединице локалне самоуправе су у обавези да обавесте Министарство писаним путем уз образложење.

У случају новонасталих околности које отежавају или онемогућавају наменску употребу додељених бесповратних средстава, јединице локалне самоуправе су у обавези да обавесте Министарство и доставе писани, образложени захтев за измену уговора. О оправданости захтева одлучује Комисија, а затим министру упућује предлог одлуке на основу ког министар доноси решење.

XIII. ПРАЋЕЊЕ РЕАЛИЗАЦИЈЕ ПРОГРАМА

Контролу реализације свих пројектних активности вршиће Министарство и Комисија, на основу извештаја о реализацији пројекта који достављају јединице локалне самоуправе. Комисија може извршити и теренску контролу.

Након реализације пројекта, а најкасније у року од 15 дана од датума последње пројектне активности, јединица локалне самоуправе је у обавези да изврши сва плаћања по профактурама по којима су одобрена средства од стране Министарства и поднесе Министарству извештај о реализацији пројекта са пратећом документацијом о наменском утрошку средстава. Плаћања могу вршити и правна лица чији је оснивач јединица локалне самоуправе која је добила бесповратна средства од Министарства, а све уз писану сагласност јединице локалне самоуправе која се доставља у оквиру извештаја о реализацији.

Извештај о реализацији пројекта мора да садржи доказе о утрошеним средствима, са комплетном документацијом којом се оправдава наменско коришћење добијених средстава (изводи из Министарства финансија - Управе за трезор, фактуре, уговори и друга финансијска документација).

Уколико се у поступку контроле утврди ненаменско трошење бесповратних средстава или одступање од уговорних одредби, Комисија упућује министру предлог одлуке, на основу ког министар доноси решење и раскида се уговор између Министарства и јединице локалне самоуправе, а јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

Министарство може од јединице локалне самоуправе према потреби да затражи додатну документацију и информације.

Министарство ће у оквиру извештаја о раду доставити Влади резултате спроведеног Програма.